SVI บวกสวนตลาด รับผลดีบาทอ่อน-เก็งครึ่งปีหลังกำไรดีต่อเนื่อง ซื้อเป้า 5.70 บ.
SVI บวกสวนตลาด รับผลดีบาทอ่อน-เก็งครึ่งปีหลังกำไรดีต่อเนื่อง บล.เคเคเทรด แนะซื้อเป้า 5.70 บ.ณ เวลา 10.30 น.อยู่ที่ 4.52 บาท บวก 0.16 บาท หรือ 3.67% มูลค่าการซื้อขาย 72.44 ล้านบาท
13 ส.ค. 2558

ผู้สื่อข่าวรายงานว่า ราคาหุ้น บริษัท เอสวีไอ จำกัด (มหาชน) หรือ SVI ณ เวลา 10.30 น.อยู่ที่ 4.52 บาท บวก 0.16 บาท หรือ 3.67% มูลค่าการซื้อขาย 72.44 ล้านบาท  ทั้งนี้ ระหว่างวันราคาหุ้นมีการปรับตัวขึ้นแตะระดับสูงสุดที่ 4.58 บาท และย่อตัวแตะระดับต่ำสุดที่ 4.48 บาท ขณะที่ดัชนีหุ้นไทยโดยรวมลบ 1.21%

บล.ธนชาต ระบุในบทวิเคราะห์(13 ส.ค.)ว่า คาดว่าอัตรากำไรขั้นต้นของ SVI จะยังคงอยู่ในระดับสูงเช่นนี้ต่อเนื่องไปในส่วนที่เหลือของปีจากการที่การดำเนินงานของ SVI กลับมาสู่ภาวะปกติแล้วและค่าเงินบาทก็ยังคงอ่อนตัวต่อเนื่อง ยังคงคำแนะนำ “ซื้อ” และมูลค่าพื้นฐานที่ 5.30 บาท
โดยเห็น upside ต่อประมาณการกำไรเนื่องจาก SVI มีการฟื้นตัวของผลการดำเนินงานหลังไฟไหม้ได้เร็วกว่าที่คาด โดยรายได้และความสามารถในการทำกำไรได้กลับไปสู่ภาวะปกติก่อนการไฟไหม้เรียบร้อยแล้ว
บล.เคเคเทรด ระบุในบทวิเคราะห์(13 ส.ค.)ว่า แนะนำ “Buy”SVI ราคาเป้าหมาย 5.70 บาท/หุ้น คงมุมมองผลประกอบการในครึ่งปีหลังที่สูงกว่าจากปัจจัยฤดูกาลและคงประมาณการกำไรสุทธิปกติทั้งปี 58 ไว้ตามเดิมที่ 789 ล้านบาท เพิ่มขึ้น 1% จากปีก่อนและยังคงมีมุมองบวกต่อเนื่องไปถึงปี 59 จากแผนขยายกำลังการผลิตอีกจำนวนมาก
ทั้งโรงงานที่กัมพูชา ปัจจุบันอยู่ระหว่างการวางแผนก่อสร้าง คาดแล้วเสร็จใน 1H59 จะทำให้ SVI กลับมาได้ประโยชน์ GSP ยุโรป รวมถึงโรงงาน SVI5 ที่อยู่ในบริเวณเดียวกัน ซึ่งมีขนาดใกล้เคียงกับโรงงานหลัก และเป็นเป้าหมายสำหรับผลิตชิ้นส่วนอิเล็กทรอนิกส์สำหรับยานยนต์ซึ่งมีอัตรากำไรสูง  ปัจจุบันกำลังทยอยปรับปรุง เราคาดว่าจะแล้วเสร็จในครึ่งปีแรกแล้วเช่นกัน